BRATISLAVA 22. apríla (SITA) - Heslom tohtoročného Svetového dňa Červeného kríža a Červeného polmesiaca, ktorý si pripomenieme 8. mája, je výzva "Stop diskriminácii!". Heslo, ktoré vyhlásila Medzinárodná federácia spoločností Červeného kríža (ČK) a Červeného polmesiaca (ČP) opäť upozorňuje na celosvetový problém ochorenia na HIV/ AIDS.
Ako agentúru SITA informovala hovorkyňa Slovenského Červeného kríža (SČK) Margita Škrabálková, Medzinárodná federácia spoločností ČK a ČP ako najväčšia humanitárna organizácia sveta upozorňuje na problémy, ktorým čelia ľudia nakazení vírusom HIV už niekoľko rokov. Podľa nej totiž HIV nakazených spoločnosť často vylučuje zo svojho života a inak diskriminuje. Federácia preto podporuje národné spoločnosti ČK a ČP, medzi nimi aj Slovenský ČK v ich práci na prevencii HIV/AIDS. Organizácie Červeného kríža a Červeného polmesiaca zároveň pomáhajú chorým na HIV/AIDS prostredníctvom programu People living with HIV/ AIDS – Ľudia žijúci s HIV/ AIDS.
Medzinárodná federácia ČK a ČP zároveň organizuje globálnu kampaň "Pravda o AIDS - podaj ju ďalej!", ktorá sa tiež venuje odstráneniu bariér voči nakazeným a chorým na HIV/ AIDS.